Iako je odobrila primjenu marihuane u medicinske svrhe, Rumunjska kao i ostatak europskih država koje su donijele takve odluke i dalje proskibira posjedovanje marihuane i njenu »rekreativnu« konzumaciju. Dopušteno je samo uzimanje strogo kontroliranih proizvoda dobivenih od indijske konoplje i to samo za liječenje, odnosno ublažavanje simptoma kod točno propisanih dijagnoza, poput epilepsije, raka ili multiple skleroze. Distribuciju medicinske marihuane legalizirale su i Češka, Francuska, Njemačka, Italija, Austrija, Nizozemska, dok je Švicarska »olabavila« zakone i više ne kažnjava osobe koje zatekne s količinom marihuane manjom od 10 grama.

Konzumacija marihuane u medicinske svrhe i rekreativno pušenje »jointa«, iako se radi o istoj biljci, jedno s drugim nema nikakve veze. Legalizacija medicinskoga kanabisa ne znači legalizaciju marihuane, jer je pušenje listova ove biljke u državama koje su legalizirale medicinsku marihuanu i dalje zabranjeno. U Nizozemskoj, objašnjava Gold, pacijent ne može sam na balkonu uzgajati biljku i reći da je to za njegovo liječenje. On mora od licenciranog liječnika dobiti recept i potvrdu da mu medicinski kanabis može pomoći, s čime odlazi u ljekarnu i podiže lijek.

Kanabis ili indijska konoplja jedna je od biljaka koja je UN-ovom konvencijom uvrštena u popis droga. U Hrvatskoj je njezin uzgoj, prerada i distribucija kazneno djelo, osim u slučaju industrijske konoplje koja ne smije sadržavati više od 0,2 posto psihoaktivne tvari THC. Hrvatska je početkom godine dekriminalizirala posjedovanje marihuane za osobnu upotrebu, no to je do daljnjeg jedini »ustupak« koji namjerava učiniti u pogledu njene primjene.

Kanabis se tisućama godina koristi u tradicionalnoj medicini, a dokazano je blagotvoran u ublažavanju simptoma niza teških bolesti, od multiple skleroze, AIDS-a do nuspojava kemoterapije. Riječ je o svojevrsnom prirodnom analgetiku koji navodno ublažava i spazme.



Medicinski opravdano

Poznati kanadski aktivist za legalizaciju medicinske marihuane, Rick Simpson, ovih je dana boravio u Hrvatskoj, ali njegova namjera da uvjeri vlasti u dobrobit ovog načina liječenja nije naišla na plodno tlo. Simpson je jedan od mnogih koji tvrde da ih je marihuana izliječila, u njegovom slučaju od – karcinoma. O takvoj sposobnosti ove biljke nema nikakvih znanstvenih dokaza, no službena medicina danas priznaje da marihuana ima nedvojbenu dobrobit u liječenju pacijenata.